IDEAS PARA A HOMILÍA

11 ABRIL 2021

**Movidos polo vento do Espírito:**

**enerxía eólica que renovará**

**a faciana da terra**

**1. VER: Buscando enerxías alternativas**

-Todos descubrimos que nos montes onde sopra o vento con forza van construíndo parques eólicos que moven as grandes hélices para aproveitar a electricidade xerada polo vento.

-Quérese así lograr unha enerxía renovable e limpa para acender os nosos electrodomésticos na casa.

***Para que utilizamos a enerxía eólica?***

***Que é unha persoa sen enerxía?***

2.**XULGAR: O vento do Espírito renova a terra**

**-**No evanxeo de hoxe dinos que “**o primeiro día da semana”** (domingo), estaba toda a comunidade reunida, e *“entrou Xesús, púxose no medio e díxolles: «Paz convosco. Recibide o Espírito Santo».* E amosoulles as mans e o costado.

Os discípulos ***enchéronse de ledicia*** ao ver ao Señor”. Tomé non estaba, pero eles e cóntanlle o que viran.

Oito días despois, Tomé, ao ver as mans de Xesús di: “Meu Señor e meu Deus”, é dicir, cre.

**QUE NOS QUERE DICIR?**

**- O domingo é o día querido por Xesús** para reunirse a comunidade, así sucede desde o día da resurrección.

**- Xesús faise presente** no medio da comunidade cada domingo ao celebrar a eucaristía.

**- Na eucaristía Xesús dános o seu Espírito,** transmítenos a súa paz e énchenos de ledicia.

**- Coa enerxía recibida do Espírito fortalécese a nosa fe,** renóvase a nosa vida e a vida da sociedade onde nos movemos.

**- Na comunidade, cada domingo, curamos a nosa falta de fe** como **Tomé, cargamos as pilas de enerxía** e xuntos proclamamos que cremos: *“Meu Señor e meu Deus”.*

***Pos a cargar as baterías da fe cada domingo?***

***Como?***

**3. ACTUAR: Necesitas enerxía renovable**

*-Valora o domingo, o día do Señor, valora a túa comunidade, asiste cada domingo á Eucaristía para que o Espírito cargue e renove a túa fe. Que sexa unha festa.*

*- Que a misa do domingo sexa un encontro persoal con Cristo resucitado.*

*- Anunciade aos vosos compañeiros que non van á misa: “vimos o Señor”.*

***Que imos facer?***

**LECTURAS**

**FEITOS 4, 32-35*: Un só corazón e unha soa alma.***

**SALMO 117: *Dade grazas ao Señor porque é bo, porque é eterna a súa misericordia.***

**I PEDRO *5, 1-6: Todo o que naceu de Deus vence o mundo.***

**XOÁN 20, 19-31: *Aos oito días, chegou Xesús***

|  |
| --- |
| **Narrador:**  Á noitiña daquel día, o primeiro da semana, estaban os discípulos nunha casa, coas portas pechadas por medo aos xudeus. E nisto entrou Xesús, púxose no medio e díxolles:  **Xesús**: - ***Paz convosco.***  **Narrador**: E, dicindo isto, ensinoulles as mans e o costado. E os discípulos enchéronse de ledicia ao ver o Señor. Xesúsrepetiu:  **Xesús:** - *Paz convosco. Como o Pai me enviou, así vos envío eu.*  **Narrador:** E, dito isto, exhalou o seu alento sobre eles e díxolles:  **Xesús:** -*Recibide o Espírito Santo; a quen lles perdoedes os pecados quédanlles perdoados; a quen llos reteñades, quédanlles* *retidos.*  **Narrador:** **Tomé**, un dos Doce, chamado o Xemelgo, **non estaba con eles** cando veu Xesús. E os outros discípulos dicíanlle:  **Discípulos:** - ***Vimos o Señor.***  **Narrador:** Pero el contestoulles:  **Tomé**: - Se non vexo nas súas mans o sinal dos cravos, se non meto o dedo no buraco dos cravos e non meto a man no seu costado, non o creo.  **Narrador:** Aos oito días, estaban outra vez dentro os discípulos e Tomé con eles. Chegou Xesús, estando pechadas as portas, púxose no medio e díxolles:  **Xesús:** - *Paz convosco.*  **Narrador:** Logo díxolle a Tomé:  **Xesús:** - ***Trae o teu dedo, aquí tes as miñas mans; trae a túa man e métea no meu costado; e non sexas incrédulo, senón crente.***  **Narrador:** Contestoulle Tomé:  **Tomé:** - *Meu Señor e meu Deus!*  **Narrador:** Xesús díxolle:  **Xesús:** - *Porque me viches criches? Ditosos os que crean sen ver.*  **Narrador:** Moitos outros signos, que non están escritos neste libro, fixo Xesús á vista dos discípulos. **Estes escribíronse para que creades** que Xesús é o Mesías, o Fillo de Deus, e para que, crendo teñades vida no seu nome.  ***Palabra do Señor.***  *(Narrador-Xesús-Discípulos-Tomé)* |